明發棲隠寺
作者：楊萬里
朝代：宋

paragraphs: 木魚一呼衆僧聚，老夫登車欲前去。
仰頭見天俯見路，明明是晝不是暮。
如何今晨天地間，咄咄怪事滿眼前。
將爲是夜著，月輪已沒星都落。
將謂是晝休，銀河到曉爛不收。
皎如江練橫天流，中流點綴金沙洲。
元來海底蚤浴日，雲師閉關不教出。
羲和揮斧斫雲關，取將一道天光還。
天光淡青日光白，道是銀漢也則得。
雲師强很趕不奔，堆作沙洲是碎雲。